A BIZOTTSÁG HATÁROZATA
(2006. augusztus 11.)
a Diabrotica virgifera Le Conte Közösségen belüli elterjedése elleni szükséghelyzeti intézkedésekről szóló 2003/766/EK határozat módosításáról
(az értesítés a C(2006) 3582. számú dokumentummal történt)
(2006/564/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 16. cikke (3) bekezdésének negyedik mondatára,
mivel:
(1)
A 2003/766/EK bizottsági határozat (2) előírja a tagállamoknak, hogy olyan területekre vonatkozóan, melyekben a szervezet előfordulása korábban nem volt ismert, a Diabrotica virgifera Le Conte (a továbbiakban: szervezet) elterjedése ellen szükséghelyzeti intézkedéseket hozzanak.
(2)
Az Élelmiszerügyi és Állat-egészségügyi Hivatal 2003-ban, 2004-ben és 2005-ben a tagállamokban végzett értékelései, valamint a tagállamok által 2004-ben és 2005-ben végzett hatósági vizsgálatokból származó további információk alapján úgy tűnik, hogy a szervezet a Közösségen belül egyes területeken megtelepedett. A Közösség területének túlnyomó része azonban továbbra is mentes a szervezettől.
(3)
A 2003/766/EK határozatban megállapított szükséghelyzeti intézkedések végrehajtását 2005 során több alkalommal is értékelte a Növény-egészségügyi Állandó Bizottság. Arra a következtetésre jutott, hogy minden más területen elszigetelési intézkedésekkel kell kiegészíteni azokat a szervezet felszámolására irányuló szükséghelyzeti intézkedéseket, amelyeket olyan területeken alkalmaznak, ahol korábban a szervezet előfordulása nem volt ismert.
(4)
A 2003/766/EK határozatot ezért ennek megfelelően módosítani kell.
(5)
Az e határozatban előírt intézkedések összhangban vannak a Növény-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/766/EK határozat a következőképpen módosul:
1.
Az irányelv a következő 4a. és 4b. cikkel egészül ki:
„4a. cikk
(1) Azt követően, hogy a 2. cikkben említett felmérések eredményei több mint két egymást követő éven át megerősítették a szervezet jelenlétét területük egy részén, a tagállamok olyan övezeteket határoznak meg, melyek lefedik területük azon részét, ahol a szervezetre leltek (a továbbiakban: fertőzött övezetek).
(2) A tagállamoknak vagy a 4. cikk rendelkezéseit kell alkalmazniuk, vagy ha bizonyíték van arra, hogy a szervezetet már nem lehet felszámolni, a fertőzött övezetekben és azok környékén évente ismétlődő programokat kell szervezniük annak érdekében, hogy korlátozzák a szervezet elterjedését a fertőzött övezetekből a szervezettől mentes területek felé (a továbbiakban: elszigetelési programok).
4b. cikk
Kukoricaföldeken, amelyek olyan repülőtéri kifutópályák, vagy más, a légi járművek helyváltoztatására alkalmas repülőtéri terület legalább 2 500 méteres övezetében találhatóak, ahol bizonyítottan magas a szervezet behurcolásának kockázata, a következő intézkedéseket kell megtenni:
-
vetésforgó alkalmazása olyan módon, hogy két egymást követő éves periódusban csak egyszer termesztenek kukoricát, vagy
-
megfelelő szexferomon-csapdák használatával végzik a szervezet jelenlétének intenzív ellenőrzését, és a szervezet észlelésekor a 3. és 4. cikknek megfelelően hoznak intézkedéseket.”
2.
Az 5. cikk a következő francia bekezdésekkel egészül ki:
„-
a 4a. cikk (1) bekezdésében, valamint annak módosításaiban említett övezetek területei,
-
a 4a. cikk (2) bekezdésében, valamint annak módosításaiban említett elszigetelési programok.”
2. cikk
Ennek a határozatnak a tagállamok a címzettjei.
Kelt Brüsszelben, 2006. augusztus 11-én.